Το κόκκινο δωμάτιο

***Το κόκκινο δωμάτιο*** είναι ο τίτλος μιας ελληνικής κωμικής τηλεοπτικής σειράς αυτοτελών επεισοδίων που προβλήθηκε από τον τηλεοπτικό σταθμό Mega τις σεζόν 2005-2008. Η σειρά δημιουργήθηκε από τον Αλέξανδρο Ρήγα και τον Δημήτρη Αποστόλου, σημείωσε μεγάλη επιτυχία κατά τη προβολή της και προβάλλεται πολύ συχνά σε επανάληψη από τον σταθμό.

## Επισκόπηση σειράς

## Πλοκή
Η σειρά παρουσιάζει τις περιπέτειες των ηρώων που μένουν στη καλύτερη σουίτα του ξενοδοχείου *Conte Del Mare*, το Κόκκινο Δωμάτιο. Κεντρικοί χαρακτήρες της σειράς είναι η Μάρω (αρχικαμαριέρα), ο Μίλτος (ρεσεψιονίστ) και ο Αντώνης (μπάρμαν). Πέρα από τους βασικούς χαρακτήρες σε κάθε επεισόδιο της σειράς, εμφανίζεται πλήθος ηθοποιών -σχεδόν όλος ο ελληνικός θίασος- που πλαισιώνει κάθε ιστορία, ενώ οι ηθοποιοί που ερμηνεύουν τους ρόλους του προσωπικού του ξενοδοχείου εμφανίζονται σε τακτά χρονικά διαστήματα. Κάθε ιστορία, από τις συνολικά 57 της σειράς, ολοκληρώνονται συνήθως μέσα σε ένα ή δύο επεισόδια. Εξαίρεση αποτελούν οι ιστορίες "Η θεούσα και ο αλήτης" και "Τα παντρολογήματα" που αποτελούνται από 3 επεισόδια, ενώ η ιστορία "Πράσινη κάρτα" ολοκληρώνεται μετά από 4 επεισόδια.

## Trivia
Παρά το γεγονός ότι η σειρά δεν σημείωσε τεράστια ποσοστά τηλεθέασης όπως προηγούμενες σειρές των Ρήγα-Αποστόλου, κατάφερε να σημειώνει κατά μέσο όρο 30% τηλεθέαση τις πρώτες δύο σεζόν, κάνοντας τη να βρίσκεται στα δημοφιλέστερα προγράμματα των σεζόν 2005-06 και 2006-07 μαζί με τις σειρές Στο παρά 5 και Πενήντα πενήντα, και να διαρκέσει τρεις σεζόν. Μέχρι σήμερα παραμένει διαχρονική, αφού και στο Youtube έχει αμέτρητες προβολές.

O Γιώργος Καπουτζίδης αποκάλυψε σε συνέντευξη του μετά το φινάλε του Παρά 5 στην ενημερωτική εκπομπή *Ανατροπή* πως «αντάλλαξαν θέσεις» στο πρόγραμμα του σταθμού κυριολεκτικά μια εβδομάδα πριν τις πρεμιέρες, με αποτέλεσμα το Κόκκινο δωμάτιο να καθυστερήσει τη προβολή του πρώτου επεισοδίου μία εβδομάδα λόγω μετάδοσης του ποδοσφαιρικού αγώνα ΑΕΚ-ΖΕΝΙΤ.

Ενώ η σειρά βρισκόταν στο ζενίθ της, στα μέσα της δεύτερης σεζόν η προβολή των επεισοδίων άρχισε να ελαττώνεται για αδιευκρίνιστους λόγους και ο κύκλος έκλεισε με λιγότερα επεισόδια. Παρ' όλα αυτά, η σειρά πήρε πράσινο φως για ακόμα μία σεζόν λόγω της επιτυχίας της και μερικά επεισόδια του δεύτερου κύκλου («Κι όλα τα ίδια μένουν», «Καινούργια σελίδα», «Παστούν», «Νυχτερινός επισκέπτης») προβλήθηκαν την επόμενη σεζόν.

Το 2013 υπήρχαν συζητήσεις μεταξύ του σταθμού και της παραγωγής να επαναφέρουν τη σειρά στον αέρα με νέο κύκλο επεισοδίων για τη σεζόν 2013-14, κάτι που τελικά δεν πραγματοποιήθηκε. Το 2019, ο Αλέξανδρος Ρήγας δημιούργησε μια σχετική τηλεοπτική σειρά που έφερε τον τίτλο *Room Service, Πλιζ* που επρόκειτο να προβληθεί από τον τηλεοπτικό σταθμό ΣΚΑΪ. Κι ενώ η πρεμιέρα της σειράς προγραμματίστηκε για τις 26 Σεπτεμβρίου του 2019, τελικά δεν προβλήθηκε ποτέ, με τους δημιουργούς να ακολουθούν νομικές διαδικασίες.

## Διανομή

### Πρωταγωνιστές
*Βασιλική Ανδρίτσου ως Μάρω Ανδρέου
*Αλέξανδρος Ρήγας ως Μίλτος Γιατζόγλου
*Χρήστος Τριπόδης ως Αντώνης (1ος κύκλος)*
*Μαρτσέλο Λεκόμτ ως Μαρτσέλο Ανδρέου (3ος κύκλος)
 Ο Χρήστος Τριπόδης πρωταγωνίστησε σε μερικά επεισόδια του 2ου και του 3ου κύκλου.

### Συμπρωταγωνιστές
*Καίτη Φίνου ως Καίτη, καμαριέρα
*Φωτεινή Μπαξεβάνη ως Χρύσα, καμαριέρα (1ος κύκλος)
*Σοφία Παυλίδου ως Σοφία, σύζυγος Μίλτου
*Φώτης Σπύρος ως Τάσος, γκρουμ
*Μάνος Ψιστάκης ως Νάσος, γκρουμ
*Θανάσης Αλευράς ως Παστούν (3ος κύκλος)
*Θεοδόσης Κώτσης ως Τάκης, σεκιούριτι
*Αλέξανδρος Σαρηπανίδης ως Γιώργος, γκρουμ
*Αθηνά Μεταλληνού ως Μαίρη, καμαριέρα
*Μάρα Μπαρόλα ως Βέτα, καμαριέρα
*Παναγιώτης Καποδίστριας ως Γιάννης, γκρουμ (2ος & 3ος κύκλος)
*Παρθένα Χοροζίδου ως Ευγενία, καμαριέρα (3ος κύκλος)
*Πάρης Πέτρου ως Μιχάλης, ναυαγοσώστης (1ος κύκλος)
*Ηλίας Αλεξάνδρου ως Ηλίας, γκρουμ (3ος κύκλος)

## Παραγωγή
Το συγγραφικό δίδυμο συνυπέγραψε το σενάριο πολλών επεισοδίων, ενώ τη σκηνοθεσία τους ανέλαβε εξ ολοκλήρου ο Αλέξανδρος Ρήγας με βοηθό του τη Φαίη Τζανετοπούλου και τη τηλεσκηνοθεσία επιμελήθηκε ο Στέφανος Κοντομάρης. Παραγωγός της σειράς ήταν ο Νίνος Ελματζιόγλου και το τραγούδι των τίτλων είναι το "Putting On The Ritz" του Terry Snyder.

Ωστόσο, το σενάριο μερικών επεισοδίων υπέγραψαν οι:

* Σάρα Γανωτή και Νίκος Σταυρακούδης (2, 19, 28, 29),
* Έφη Γέρου (3),
* Μάνος Ψιστάκης (5, 14, 18, 20, 21, 30, 31, 39, 40, 53, 67),
* Αντιγόνη Παππά και Μαρκέλλα Γρηγορίου (16, 27),
* Ζαχαρίας Μαυροείδης (22, 32, 33),
* Αλέξης Καλλίτσης (26),
* Ζώγια Σεβαστιανού (38),
* Μάνος Τσότρας (43, 44, 64),
* Βέρα Ντικέι (57, 58, 59, 63),
* Χριστίνα Κοτζάμπαση (71).

Τα εσωτερικά γυρίσματα μαγνητοσκοπήθηκαν σε σκηνικά στα studio Παιανίας. Τα εξωτερικά γυρίσματα του ξενοδοχείου γυρίστηκαν κατά βάση στο *Vouliagmeni Suites* στη Βουλιαγμένη, ενώ μερικά επεισόδια γυρίστηκαν και στο *Aqua Marina* στο Μάτι – εξαίρεση αποτέλεσε το 2ο επεισόδιο, του οποίου πραγματοποιήθηκαν στο ξενοδοχείο *Dusit Suites* (τέως *John's*) στη Γλυφάδα.

## Επεισόδια
### Α' Κύκλος (2005-06)

* Προβαλλόταν κάθε Πέμπτη στις 22:00.
* Το 13ο (εορταστικό) επεισόδιο ήταν διπλής διάρκειας και προβλήθηκε Κυριακή στις 21:00.

### Β' Κύκλος (2006-07)

* Προβαλλόταν κάθε Παρασκευή στις 22:00 (επεισόδια 32-42) και στις 23:00 (επεισόδια 43-53).

### Γ' Κύκλος (2007-08)

* Προβαλλόταν κάθε Παρασκευή στις 22:00.
* Το 82ο (τελευταίο) επεισόδιο ήταν ωριαίο σε διάρκεια.

## "The Twenty"
Το 2010, για τα 20 χρόνια του Mega, ο Γιώργος Καπουτζίδης παρουσίασε μια επετειακή εκπομπή *The Twenty*, όπου η σειρά είχε διαπρέψει στις εξής κατηγορίες:

*Πιο φευγάτος ήρωας: Βασιλική Ανδρίτσου (Μάρω) / Θέση 16
*Αγαπημένη πρωταγωνίστρια κωμωδίας: Βασιλική Ανδρίτσου (Μάρω) / Θέση 4
*Αγαπημένη κωμική σειρά: *Το κόκκινο δωμάτιο* / Θέση 12

## Παραπομπές


## Εξωτερικοί σύνδεσμοι
*

Κόκκινο Δωμάτιο
Κατηγορία:Ελληνικές κωμικές τηλεοπτικές σειρές